চ্যালেঞ্জ করছি, বাংলা চোর নয়, কোচবিহারের সভায় মন্তব্য মমতার

কোচবিহার: বাংলা চোর নয় বলে দাবি করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। সোমবার কোচবিহারে তৃণমূল প্রার্খী জগদীশ বর্মন বসুনিয়ার (Jagadish Burman Basunia) সমর্থনে এক সভায় তিনি বলেন, ক্ষমতা থাকলে বাংলার দুর্নীতি নিয়ে শ্বেতপত্র প্রকাশ করুক বিজেপি। কমিশন করুক। বাংলায় কোথায় কটা দুর্নীতি হয়েছে, তার রিপোর্ট দিক কমিশন। চ্যালেঞ্জ করে বলছি, বাংলা চোর নয়। তিনি বলেন, উত্তরপ্রদেশ, গুজরাত, মহারাষ্ট্রে কত দুর্নীতি হচ্ছে। সেটা নিয়ে চুপ কেন বিজেপি।

একই সঙ্গে মুখ্যমন্ত্রীর দাবি, বাংলায় ইন্ডিয়া জোট নেই। আমরা একাই লড়ছি বিজেপির বিরুদ্ধে। এখানে কংগ্রেস, বামেরা ভাই ভাই খেলছে বিজেপির সঙ্গে। মাথায় রাখবেন, ভারতের রাজনীতি আমরাই ঠিক করব।

বিজেপিকে তোপ দেগে মমতা আরও বলেন, আমরা রাজ্যে আয়ুষ্মান ভারত করিনি। কেউ চাকরি করলে, কারও স্কুটার থাকলে তিনি এই প্রকল্পে  টাকা পাবেন না।  কাটছাঁট করে মাত্র এক কোটি লোক এর সুযোগ পেতেন। বাকি ১০ কোটি পেতেন না। আপনারা জানেন, আয়ুষ্মান ভারতের কার্ড বাড়িতে একটা স্কুটার থাকলেও দেবে না। তাই করতে দিইনি। আমরা দেখি না কার সাইকেল আছে ,কার মোট সাইকেল আছে। আমরা সবাইকে স্বাস্থ্যসাথী দিয়েছি।

আরও পড়ুন: মুর্শিদাবাদ রেঞ্জের ডিআইজিকে সরাল নির্বাচন কমিশন

প্রধানমন্ত্রী নরেন্দ্র মোদিকে আক্রমণ করে মমতার প্রশ্ন, তিন বছর ধরে একশো দিনের কাজের টাকা বন্ধ করলেন কেন? এটা সংবিধানের অধিকার। আপনি সংবিধান ছুড়ে ফেলে দিয়েছেন।  দেশের পরিস্থিতি ভয়ঙ্কর। তিনি বলেন, ভোট এলেই যুদ্ধ যুদ্ধ ভাব করে বিজেপি। দুয়ারে দুয়ারে ইডি-সিবিআই-আইটি পাঠিয়ে দিচ্ছ। বিজেপি মাফিয়াবাজ, মিথ্যাবাদীর দল।  আগের বার বলল, ১৫ লক্ষ টাকা দেব। কেউ কোনও টাকা পেয়েছেন? এই মিথ্যা কথার উত্তর দেবে কে?  বারবার বলছে, বাংলা চোর। শুনে রাখুন, বাংলা চোর নয়, বাংলা ডাকাত নয়, বাংলা দাঙ্গাবাজ নয়। এটা আপনি আর আপনার দল। বিজেপি ক্ষমতায় এলে আদিবাসীদের অধিকার থাকবে না। সংখ্যালঘুদের অস্তিত্ব থাকবে না, হিন্দুদেরও থাকবে না। সিএএ, এনআরসি এবং অভিন্ন দেওয়ানি বিধির মাধ্যমে মানুষের অধিকার কেড়ে নেবে বিজেপি সরকার।